钦定古今图书集成/明伦汇编/闺媛典/第029卷 > 湖州武康县丞许君夫人京兆韦氏墓志铭
## 钦定古今图书集成/明伦汇编/闺媛典/第029卷 > 湖州武康县丞许君夫人京兆韦氏墓志铭

前人

夫人姓韦氏，京兆杜陵人，楚傅、汉相之后。分封竞爽，
以至周郧襄公孝宽，为宗门龟龙。曾祖某，某官；祖某，
某官。父楚器，皇太子宫门郎。其外族陇西李氏，凉武
昭王元盛，后魏司空文穆公冲，隋绛郡公礼成之世，
德舆之从母姊也。中外华阀，乃生淑哲。幼失怙恃，先
太君保而养之，犹女子子焉。既笄，归于某郡许授，授
循理喻义，调常州义兴尉，湖州武康丞。蒲岁葺田庐
于霅溪之上，忘怀进取。夫人赞家道以供先祀，诫伯
宗而馌冀缺，许君之动静无悔，抑有助焉。所从之禄
甚薄，不及偕老，徙宅教子，宜家佐馂，闺门之礼，有同
严君，才识所及，过人甚远，虽内外之言，不越于阃，而
人事物理皆能折中焉。凡结褵二十五岁，而称未亡
人，又十五岁而不举火。时元和二年正月某甲子，春
秋五十九。其子士俭，谨敏属《诗》《书》，未与计偕者，不忍
违养故也。泣访蓍蔡，得十月某甲子吉，权祔于皇辟
之封。惟夫人有姿操徽范，不得被鱼轩翟茀之饰，独
振内则而传母仪，孝子冢妇，居丧率礼无违，而哀有
馀，姻党称焉。呜呼！孩提相长，实均同气，今视士俭，犹
吾之出焉。士俭缄哀词治命，请刻圆石，屑涕直书，寄
诸沉痛。铭曰：

士之积行，未必丰禄。有美夫人，不登象服。从夫也有
德有仪，训子也恩斯勤斯。劝以义兮道之慈，养未及
兮命夺之。服在缌兮心若期，刻琬琰兮涕泗洟。